Palkó Balázs

*Egyetlen szó*

Van, hogy szívem morajló tenger, vihar dúl azon –

ilyenkor vihart öntök kávémba, s viharban zuhanyzom,

míg aztán egyszer – elcsendesül.

Aztán szívem újra aranyló égboltozat,

irgalmas, megsajnáló októberi napsugár,

lágy, szelíd hang, simogató szellő.

A kettő között csak ennyi áll:

egyetlen szó.

*Szemlélet*

Felettünk az ég,

alattunk a mélység.

Körülöttünk magány,

bennünk mélyszegénység.

Alattunk a föld,

felettünk a kékség.

Köröttünk ég a világ,

s e lángokban a szépség.

*Hasonlat*

Utánozni tanulom az eget:

Kéken tündökölve,

s pupilláidnál is sötétebben is:

Én vagyok.